फंबाइनि फिसाजो जिरिनि फिसाज्ला मोननाय खौरांखौ मिथिनानै बिरेननि नखराव बयबो खुसि। फुंआवनो बिजामादै खरदाया खौरांखौ हरदोंमोन। मोजांयै मोजां हामलांनायनि खौरांखौ मोननानै बिरेनआ गोसोखौ दासो स्रां मोनबाय। मानोना जामबा जामबि मानसिफोरखाय बिरेननि गोसोआव अरायबो सिंगासो जाबाय थादोंमोन। बिनिसायाव बिमाबिफाहाबो जेबो बुददि बाददा गैथारा । बेखायनो बिरेनआ सबथासे सिगांनिफ्रायनो बिआयं जिरिखौ फनजों खौरां लाफा लाफा खालाम हरबाय थादोंमोन। बिरेनआ बिजामादै खरदाखौ बुंहरदोंमोन…’लकदाउननि सम, जोंबो थांब्रब-फैब्रब खालामनो हाया, थाखा-फैसानि माबाफोर असुबिदा जायोब्ला फनजों थाब जनाय हर…’ होननानै। जायखिजाया ईशरनि अननायाव जायगानिनो देहा फाहामसालिआवनो जेबो आफोद जायाजासे मोजांयै मोजां हामलांनायसै। सिगांनिया हिन्जावसामोन, दानिया हौवासा जानायखाय नखराव जोबोर खुसि। गुवाहाटीआव थायामोनब्ला बिरेनआबो बिजामादै खरदानि न’आव नुजाहैनो जोबोर गोसो जादोंमोन, नाथाय राहा गैया…. लकदाउनआनो जाखोबाय !